માત્ર પંચાવન વર્ષની ઉંમરે મોહમ્મદ રફીની આકસ્મિક વિદાય પછી સંગીતચાહકોના મનમાં ધ્રાસકો પડ્યો હતો. મિલેનિયમ સિંગર તરીકે મોહમ્મદ રફીની કમીને કેમ કરીને ભરાશે એ વાત તેમના મનને કોરી રહી હતી. એવા સમયે બે-ત્રણ સિંગર એવા આવ્યા જેમનો અવાજ થોડાક અંશે રફીસાહેબ સાથે મળતો આવતો હતો. એમાંનાં કેટલાંક નામોમાંથી શબ્બીરકુમાર, મોહમ્મદ અઝીઝ અને સોનુ નિગમ મુખ્ય હતા. સોનુ નિગમે ગાયેલાં રફીનાં ગીતોમાં થોડાક અંશે રફીની ઝલક શરૂઆતમાં દેખાતી હતી. જોકે ધીમે-ધીમે તેના અવાજની દિશા ફંટાઈ ગઈ. એક અરસા સુધી શબ્બીર કુમાર અને મોહમ્મદ અઝીઝ પણ ખૂબ ડિમાન્ડમાં રહ્યા. અનેક મ્યુઝિક-ડાયરેક્ટરો માટે તેઓ હૉટ ફેવરિટ હતા. જોકે ધીમે-ધીમે એમાં પણ વળતાં પાણી થયાં. મોહમ્મદ રફીના લેજન્ડરી અવાજ સાથે જેમની તુલના થઈ હતી અને રફીની જગ્યા પૂરવા માટે જેમની પાસે અઢળક ગીતો મ્યુઝિક-ડાયરેક્ટરોએ ગવડાવ્યાં હતાં એ શબ્બીરકુમાર અને મોહમ્મદ અઝીઝને મળીએ અને જાણીએ આજકાલ તેઓ શું કરી રહ્યા છે.